CELEX: 31984R1462
Language: el
Date: 1984-05-24 00:00:00
Title: Κανονισμός (ΕΟΚ) αριθ. 1462/84 του Συμβουλίου της 24ης Μαΐου 1984 περί τροποποιήσεως του κανονισμού (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως βάμβακος

Avis juridique important

|

31984R1462

Κανονισμός (ΕΟΚ) αριθ. 1462/84 του Συμβουλίου της 24ης Μαΐου 1984 περί τροποποιήσεως του κανονισμού (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως βάμβακος  

Επίσημη Εφημερίδα αριθ. L 142 της 29/05/1984 σ. 0001 - 0002 Ισπανική ειδική έκδοση: Κεφάλαιο 03 τόμος 30 σ. 0219  Πορτογαλική ειδική έκδοση : Κεφάλαιο 03 τόμος 30 σ. 0219 

***** ΚΑΝΟΝΙΣΜΟΣ (ΕΟΚ) αριθ. 1462/84 ΤΟΥ ΣΥΜΒΟΥΛΙΟΥ  της 24ης Μαΐου 1984  περί τροποποιήσεως του κανονισμού (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως βάμβακος  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχωρήσεως του 1979, και ιδίως την παράγραφο 9 του πρωτοκόλλου αριθ. 4 περί του βάμβακος, εφεξής αποκαλουμένου «πρωτόκολλο»,  την πρόταση της Επιτροπής,  Εκτιμώντας:  ότι το πρωτόκολλο προβλέπει τη χορήγηση ενίσχυσης στην παραγωγή βάμβακος, το ύψος της οποίας καθορίζεται επί τη βάσει της υπάρχουσας διαφοράς μεταξύ μιας τιμής στόχου και της τιμής στη διεθνή αγορά για τον μη εκκοκκισμένο βάμβακα· ότι, για τον καθορισμό αυτής της τιμής, αποτελεί σημαντικό στοιχείο η τιμή των βαμβακόσπορων  ότι το άρθρο 4 παράγραφος 1 εδάφιο δεύτερο του κανονισμού (ΕΟΚ) αριθ. 2169/81 (1), όπως τροποποιήθηκε τελευταία από τον κανονισμό (ΕΟΚ) αριθ. 1109/84 (2), προβλέπει ότι, κατά παρέκκλιση του πρώτου εδαφίου της εν λόγω παραγράφου, για τον καθορισμό της τιμής στη διεθνή αγορά των βαμβακόσπορων λαμβάνονται υπόψη, μέχρι το τέλος της περιόδου 1983/84, οι προσφορές και οι τιμές που διαπιστώνονται στην ελληνική αγορά, λόγω του καθεστώτος ελέγχου κατά την εισαγωγή που εφαρμόζεται στην Ελλάδα μέχρι το τέλος του 1983, το οποίο θεσπίστηκε δυνάμει του άρθρου 82 της πράξης προσχωρήσεως του 1979·  ότι το άρθρο 4 παράγραφος 4 εδάφιο δεύτερο του κανονισμού (ΕΟΚ) αριθ. 2169/81 προβλέπει, κατά παρέκκλιση του πρώτου εδαφίου αυτής της παραγράφου, ότι μέχρι το τέλος της περιόδου 1983/84 θα λαμβάνονται υπόψη οι προσφορές και οι τιμές που διαπιστώνονται στις κυριότερες αγορές στην Ελλάδα για τα προϊόντα που αναφέρονται στο πρώτο εδάφιο αυτής της παραγράφου·  ότι παρά την κατάργηση, στο τέλος του 1983, του καθεστώτος ελέγχου κατά την εισαγωγή που εφαρμόζεται στην Ελλάδα, οι προσφορές που γίνονται στη διεθνή αγορά για τους σπόρους και για το βαμβακέλαιο καθώς και οι τιμές που διαμορφώνονται στα χρηματιστηριακά κέντρα που είναι σημαντικά για το διεθνές εμπόριο υπάρχει κίνδυνος να μην είναι αντιπροσωπευτικές για την τάση της κοινοτικής αγοράς όσον αφορά αυτά τα προϊόντα κατά τη διάρκεια της περιόδου 1984/85· ότι, προκειμένου να εξασφαλισθεί ορθή λειτουργία του καθεστώτος ενίσχυσης για το βαμβάκι κατά τη διάρκεια της εν λόγω περιόδου, υπάρχει λόγος να παραταθεί για μία ακόμη περίοδο η παρέκκλιση που προβλέπεται στο άρθρο 4 παράγραφος 1 εδάφιο δεύτερο και στο άρθρο 4 παράγραφος 4 εδάφιο δεύτερο του κανονισμού (ΕΟΚ) αριθ. 2169/81,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Στο άρθρο 4 παράγραφος 1 εδάφιο δεύτερο και στο άρθρο 4 παράγραφος 4 εδάφιο δεύτερο του κανονισμού (ΕΟΚ) αριθ. 2169/81, τα έτη «1983/84» αντικαθίστανται από τα έτη «1984/85».  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 24 Μαΐου 1984.  Για το Συμβούλιο  Ο Πρόεδρος  G. LENGAGNE  (1) ΕΕ αριθ. L 211 της 31. 7. 1981, σ. 2.  (2) ΕΕ αριθ. L 113 της 28. 4. 1984, σ. 18.